
Тхэквондо
«Урысей танк цIыкIу»
Испанием и Валенсие къалэм мы махуэхэм щекIуэкIащ ныбжьыщIэхэм тхэквондомкIэ я европэпсо зэхьэзэхуэ. Абы хэтащ къэрал 47-м я спортсмен нэхъыфIхэр. Урысейм и командэ къыхэхам хэту зэпеуэм зыкъыщагъэлъэгъуащ Къэбэрдей-Балъкъэрым щыщ цIыхуиплIым.
Зэхьэзэхуэм и япэ махуэм Урысейм и командэ къыхэхам япэ дыщэ медалитIыр къыхуахьащ Багъ Идаррэ Бекъул Миланэрэ. Зы лъэбакъуэкIэ медалхэм нэмысауэ къэувыIэжащ Нэчо Астемыр.
ЗэIущIэм хухаха зэманыр и кIэм нэмысу, тепщэныгъэ наIуэ зэриIэм къыхэкIыу, япэ зэпэщIэтыныгъэм Идар текIуэныгъэр къыщыхуагъэфэщащ. КъыкIэлъыкIуэри апхуэдэу иухащ. Ещанэм — Тыркум и лIыкIуэр Багъым хигъэщIащ. Финал ныкъуэ зэIущIэм ди лъэпкъэгъум къыщыпэщIэхуа, Италием къикIа тхэквондистым нэхъ гугъу дехьащ, арщхьэкIэ абыи текIуащ. КIэух зэпэщIэтыныгъэм Багъ Идар зы Iэмали иритакъым украин спортсменым.
«Урысей танк цIыкIу» зыфIаща Бекъул Миланэ иригъэкIуэкIа зэIущIиплIми хухаха зэманыр и кIэм нэмысу текIуэныгъэхэр щызыIэригъэхьащ. Дыщэ медалым хуэзышэ лъагъуэм щрикIуэм абы къызэринэкIащ Тыркум, Ирландием, Израилым, Инджылызым я лIыкIуэхэр.
Европэпсо зэпеуэм щытекIуахэр ягъэхьэзыращ Ахъмэт Амир, Тикаев Индрис, Кугъуэндокъуэ Елдар сымэ.
Жыласэ Замир.
Ашихара-каратэ
Медаль «уэшх»
Къэбэрдей-Балъкъэрым СпортымкIэ и министерствэм и унэм пресс-конференц щекIуэкIащ. Абы кърагъэблэгъащ Къэзахъстаным щызэхэта ашихара-каратэмкIэ дунейпсо чемпионатым щытекIуа ди спортсменхэр.
Урысейм и гуп нэхъыщхьэм хэту Актау къалэм щызэуа КъБР-м и командэ къыхэхам зэфIэкI хъарзынэ къигъэлъэгъуащ — медаль зэмылIэужьыгъуэу 9 зыIэригъэхьащ.
КъБР-м спортымкIэ и министрым и къуэдзэ Хэжь Заур спортсменхэм ехъуэхъуащ, хуэфэщэну дунейпсо утыкум зыкъызэрыщагъэлъэгъуам папщIэ. АдэкIи я медаль бжыгъэхэм хагъэхъуэну зэригуапэр къыхигъэщащ абы.
Спортсменхэм журналистхэм хуаIуэтащ зэхьэзэхуэм зэрызыхуагъэхьэзырар икIи гукъинэж нэхъ ящыхъуа IуэхугъуэхэмкIэ ядэгуэшащ. КъыкIэлъыкIуэу зыхэтыну зэпеуэхэм кIэщIу щыгъуазэ ящIри, къызэхуэсахэр ирагъэплъащ дунейпсо чемпионатым ди щIалэхэр зэрыщызэуам теухуа видеороликым.
Фигу къэдгъэкIыжынщи, махуэ къэс каратэм и лIэужьыгъуэ щхьэхуэхэм- кIэ зэIущIэхэр екIуэкIащ. «Ката» лIэужьыгъуэмкIэ щIалэщIэхэм я деж етIуанэ увыпIэр къыщихьащ ТхьэлI Анзор (кг 70-м нэблагъэ). «Фулл-контакт»-м дыжьын медалхэр щызыIэрагъэхьащ Щоджэн Аслъэнрэ (кг 60-м нэблагъэ) Щоджэн Русланрэ (кг 80-м нэблагъэ).
«Кумитэ» лIэужьыгъуэм щIалэщIэхэм я деж пашэныгъэр щиубыдащ Бердиев Олег (кг 85-м щIигъу), ТхьэлI Анзор (кг 70) етIуанэ хъуащ. Балигъхэм я зэпэщIэтыныгъэм Щоджэн Русланрэ (кг 80-м нэблагъэ) Мэкъуауэ Аланрэ (кг 90-м щIигъу) дыщэ медалхэр къыщахьащ. Абдул Мунир Ахьмэд (кг 70-м нэблагъэ) етIуанэщ. Жэз медалыр зыIэригъэхьащ Щоджэн Аслъэн (кг 60-м нэблагъэ).
Спортсменхэр ягъасэ Сэбаншы Муратрэ Щамырзей Щыхьмырзэрэ.
«Зэхьэзэхуэм и судья нэхъыфI» саугъэтыр къыхуагъэфэщащ ди тренер, ашихара-каратэмкIэ дунейпсо категорие зиIэ судья Щамырзей Щыхьмырзэ.
МЭЗКУУ Къанщобий.
БэнэкIэ хуит
Адыгэ щIалэхэм я хэлъхьэныгъэ
Раменскэ къалэм дэт «Борисоглебский» спорт уардэунэм бэнэкIэ хуитымкIэ саугъэт нэхъыщхьэм щыщIэбэнащ командибл — Кърымым, Мэзкуу къалэмрэ областымрэ, Курыт федеральнэ щIыналъэм, Красноярск крайм, Шэшэн Республикэм, Урысей студент зэгухьэныгъэм я гуп къыхэхахэр.
МахуитIкIэ екIуэкIа зэпэщIэтыныгъэхэм япэ гуп увыпIэр щиубыдащ Красноярск крайм и командэ къыхэхам. Мэзкуудэсхэр етIуанэ хъуащ. Къэралым и къалащхьэм и гуп нэхъыщхьэм хэту дыжьын медалхэр зыIэрагъэхьащ ди лъэпкъэгъухэу Бещто Мухьэмэд, ДыщэкI Владислав, Шыбзыхъуэ Марик, Ныр Исмэхьил-Бэч сымэ.
«Финал цIыкIум» Кърымым и командэм щытекIуащ икIи жэз медалыр зыIэрагъэхьащ Урысей студент зэгухьэныгъэм и бэнакIуэхэм. Абы хэтащ Машэжь Расул, ЗэкIуу зэкъуэшхэр, Iэпщэ Ренат сымэ.
ЗэкIуу Анзор (кг 70), Шыбзыхъуэ Марик (кг 74-рэ), Iэпщэ Ренат (кг 79-рэ), Ныр Исмэхьил-Бэч (кг 125-рэ) сымэ ирагъэкIуэкIа зэIущIэ псоми щытекIуащ икIи щхьэзакъуэ зэпеуэм пашэныгъэр щаубыдащ.
ЖЫЛАСЭ Замир.
